Lin-Manuel Miranda

Linas-Manuelis Miranda (Lin-Manuel Miranda, g. 1980 m. sausio 16 d.) – amerikiečių aktorius, kompozitorius, kūrėjas, dainininkas, dainų žodžių autorius ir prodiuseris. Labiausiai žinomas kaip Brodvėjaus miuziklų „In the Heights“ ir „Hamilton“ kūrėjas ir atlikėjas.

Biografija

Anktsyvasis gyvenimas 
Linas-Manuelis Miranda augo šiaurinėje Manhatano dalyje, puertorikiečių Lus Tauns ir Luiso A. Mirandos šeimoje. Motina Lus Tauns buvo klinikinė psichologė, o tėvas Luisas A. Miranda dirbo Niujorko miesto mero Edo Kocho politiniu konsultantu. Linas-Manuelis turi vyresnę seserį Lus, kuri yra finansininkė.

Pirmąjį didelį įspūdį palikusį Brodvėjaus teatro miuziklą „Les Misérables“ Linas-Manuelis pamatė būdamas vos septynerių metų. Dar būdamas mokykloje jis pradėjo domėtis hiphopo ir R&B žanro muzika bei aktorystės menu, priklausė mokyklos teatro trupei. Būdamas vaikas Linas-Manuelis kūrė įvairias skambias melodijas ir dainas, viena iš jų 2006 m. tapo gubernatoriaus Elioto Spicerio kampanijos temine melodija.

Linas-Manuelis Miranda baigė Hanterio koledžo pradinę mokyklą, taip pat Hanterio koledžo vidurinę mokyklą ir įstojo į Veslio universitetą, teatro studijas. Antraisiais universiteto studijų metais Linas-Manuelis Miranda parašė pirmąjį juodraštinį „In the Heights“ miuziklo variantą ir kartu su Veslio universiteto studentų teatro trupe šį miuziklą tais pačiais metais pristatė universiteto bendruomenei.

Karjera

„In the Heights“ 
„In the Heights“ yra miuziklas, paremtas Kjaros Alegrijos Hudes knyga, Linas-Manuelis Miranda šiam miuziklui parašė žodžius ir muziką. Tai 3 dienas vaizduojanti istorija, kurioje dalyvauja veikėjai iš Amerikos ispanakalbių kvartalo Niujorko mieste. Miuziklas, sulaukęs didelio pasisekimo, buvo pradėtas rodyti Brodvėjaus miuziklo teatre 2008 m. kovo mėnesį. „In the Heights“ „Tony“ apdovanojimuose buvo nominuotas 13 kartų, 4 nominacijas laimėjo, ir buvo apdovanotas kaip geriausias miuziklas. Linas-Manuelis Miranda miuzikle atliko Usnavi, pagrindinį veikėją ir pasakotoją, už šį vaidmenį jis buvo apdovanotas geriausio aktoriaus miuzikle statulėle. „In the Heights“ miuziklas paskutinį kartą rodytas 2011 m. sausio 9 d. Iš viso šis miuziklas demonstruotas 1185 kartus, neskaitant 29 uždarų peržiūrų.

„Bring it on: The Musical“ 
„Bring it on“ – tai miuziklas, paremtas originalia „Tony“ apdovanojimų laimėtojo Džefo Vičio sukurta istorija, muzika ir žodžiai parašyti Linui-Manueliui Mirandai dirbant kartu su Tomu Kitu ir Amanda Grin. „Bring it on“ pradėta rodyti 2011 m. sausį, o paskutinė šio miuziklo peržiūra įvyko 2012 m. gruodžio 30 d. Miuziklas nominuotas „Tony“ apdovanojimuose geriausio miuziklo ir geriausios choreografijos kategorijose.

Darbas televizijoje ir kine 
Linas-Manuelis Miranda 2011 m. pasirodė televizijos serialo „Moderni šeima“ serijoje „Geras pareigūnas blogas šuo“.

2012 m. Miranda atliko nežymų vaidmenį vaidybiniame filme „Keistas Timočio Gryno gyvenimas“. 2013 metais jis vaidino NBC dramoje „Svarbiausia nepakenk“. Linas-Manuelis Miranda taip pat atliko nežymius pasirodymus tokiuose televizijos serialuose kaip „Sopranai“ (1999 m.), „Seksas ir miestas“ (1998 m.), „Daktaras Hausas“ (2004 m.).

„Hamilton: An American Musical“ 
Būdamas atostogose Linas-Manuelis Miranda perskaitė Rono Černou knygą apie pirmąjį Jungtinių Amerikos Valstijų iždo sekretorių, vieną iš JAV „Tėvų-įkūrėjų“, ekonomistą ir politikos filosofą Aleksandrą Hamiltoną. Istorinė biografija įkvėpė Mirandą sukurti miuziklą, kuris įamžintų visą Aleksandro Hamiltono gyvenimą. Miranda pirmąją sukurtą miuziklui repo stiliaus dainą – „My Shot“, pademonstravo Baltuosiuose rūmuose 2009 m. gegužės 12 d. – poezijos ir muzikos vakare.

Pirmą kartą miuziklas „Hamilton“ parodytas 2015 m. sausio mėn. Niujorke, visuomeniniame teatre. Tais pačiais metais, praėjus keliems mėnesiams nuo premjeros, didelio pasisekimo sulaukęs miuziklas, buvo parodytas Brodvėjaus miuziklo teatre. Pasirodymo atvyko pasižiūrėti tuometinis JAV prezidentas Barakas Obama. Už šį miuziklą, tais pačiais 2015 metais, Linas-Manuelis Miranda buvo apdovanotas Makarturo fondo apdovanojimu.Hamilton aktoriai kartu su Lin-Manuel, 2016 metų kovo 15 dieną pasirodė Baltuosiuose rūmuose. Tų pačių metų balandį Miranda ir Džeremis Makarteris pristatė bendrą knygą, kurioje aprašytas visas miuziklo kūrimo kelias, nuo jo sukūrimo idėjos iki pirmosios premjeros. Autoriai šią knygą pavadino „Hamiltonas: Revoliucija“.

Miuzikle „Hamilton“ su Brodvėjaus muzikinio teatro aktorių komanda paskutinį kartą pasirodė 2016 m. liepos 9 d. Miranda sugrįžo 2019 m. sausį ir dar kartą pasirodė kaip Aleksandras Hamiltonas, tris savaites trukusiame „Hamilton“ miuziklo ture Puerto Rike. Visos Puerto Rike pasirodymų metu surinktos lėšos buvo skiriamos San Chuano menininkams ir meno institucijoms paremti.

Šeima 
2010 m. Linas-Manuelis Miranda vedė inžinierę ir teisininkę Vanesą Nadal. Sutuoktiniai turi du sūnus Sebastianą ir Fransiską.

Miuziklai

Filmai

Televizija

Nuorodos 

JAV muzikai
JAV aktoriai
JAV kompozitoriai